UBER ร้องสนช.แก้พ.ร.บ.รถยนต์ รองรับการให้บริการผ่านแอพฯ
UBER ร้องสนช. แก้พ.ร.บ.รถยนต์รองรับบริการร่วมเดินทางผ่านแอพพิเคชั่น พร้อมยื่นรายชื่อผู้สนับสนุนกว่า 51,000 ราย
19 ก.ค. 2560

ผู้สื่อข่าวรายงานว่า จากกรณีที่ สมาคมวิชาชีพผู้ขับขี่รถยนต์สาธารณะแท็กซี่ เรียกร้องขอให้ยุติบทบาทของ UBER TAXI และ GRAB CAR ซึ่งเป็นบริษัทต่างชาติที่เข้ามาประกอบอาชีพผิดกฎหมาย ที่เข้ามาชิงพื้นที่ทำมาหากินผู้ประกอบการรถแท็กซี่ที่ดำเนินการถูกต้องตามกฎหมาย
อีกทั้งเป็นการนำเงินรายได้ที่ควรเป็นของคนไทยออกนอกประเทศและจ่ายกลับมาให้คนขับแท็กซี่ป้ายดำ โดยไม่เสียภาษี และไม่จดทะเบียนบริษัทอย่างถูกต้องในไทย ส่งผลให้มีกระแสพูดถึงกันอย่างแพร่หลายนั้น
ล่าสุด นางเอมี่ กุลโรจน์ปัญญา ผู้อำนวยการสื่อสารองค์กรและนโยบายของบริษัท UBER  ประจำภูมิภาคเอเชียแปซิฟิก เข้ายื่นหนังสือต่อประธานสภานิติบัญญัติแห่งชาติ (สนช.) เพื่อขอให้สมาชิกสภานิติบัญญัติเป็นตัวแทนประชาชนในการแก้ไขพ.ร.บ.รถยนต์ฉบับปัจจุบัน (พ.ศ.2522) ให้รองรับการร่วมเดินทางผ่านแอพพลิเคชั่นบนสมาร์ทโฟน พร้อมยื่นรายชื่อผู้สนับสนุนกว่า 51,000 รายชื่อ หลังเปิดบริการในไทยมานาน 3 ปี โดยมีนายสุรชัย เลี้ยงบุญเลิศชัย รองประธานสนช. เป็นตัวแทนในการรับหนังสือ
“Uber ได้เข้าพบท่านรองประธานสภานิติบัญญัติแห่งชาติ เพื่อนำเสนอแนวทางการพัฒนาสู่การปรับปรุงกฎระเบียบรองรับบริการร่วมเดินทางให้คนไทยสามารถใช้สิทธิและเสรีภาพในการเดินทางได้อย่างเต็มที่ ผ่านทางสมาชิกสภานิติบัญญัติแห่งชาติที่เปรียบเสมือนตัวแทนของประชาชนคนไทย” นางเอมี่ กล่าว
ทั้งนี้ นางเอมี่ กล่าวอีกว่า Uber มีความมุ่งมั่นที่จะเป็นส่วนหนึ่งในการผลักดันประเทศไทยให้ไปถึงเป้าหมายและโดดเด่นอยู่ระดับแถวหน้าของประเทศในภูมิภาคเอเชียตะวันออกเฉียงใต้ที่ได้นำเทคโนโลยีมาพัฒนาและใช้ประโยชน์ให้กับประชาชน
“Uber หวังว่าทางภาครัฐจะมองเห็นถึงโอกาส และความเป็นไปได้อีกมากที่ประเทศไทยจะได้รับผลประโยชน์จากเทคโนโลยีร่วมเดินทางเพื่อคนไทยทุกคน เพื่อนักท่องเที่ยว เพื่อเศรษฐกิจ สังคมและเพื่อประเทศของเรา” นางเอมี่ กล่าว